Source: https://www.europarl.europa.eu/doceo/document/A-8-2018-0011_MT.html
Timestamp: 2020-04-07 19:15:26+00:00
Document Index: 865602

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'qorti ', 'Qorti ']

RAPPORT dwar it-talba għat-tneħħija tal-immunità ta' Steeve Briois
Proċedura : 2017/2221(IMM)
Ċiklu relatat mad-dokument : A8-0011/2018
627k 56k
dwar it-talba għat-tneħħija tal-immunità ta' Steeve Briois
– wara li kkunsidra t-talba għat-tneħħija tal-immunità ta' Steeve Briois, imressqa fil-25 ta' Settembru 2017 mill-Ministru tal-Ġustizzja Franċiż fuq talba tal-Prosekutur Ġenerali tal-Qorti tal-Appell ta' Douai b'rabta ma' kwerela mressqa kontra s-Sur Briois minn parti ċivili għar-reat ta' insult li sar fil-pubbliku dirett lejn individwu ("injures publiques envers un particuliers") u mħabbra fis-seduta plenarja fit-2 ta' Ottubru 2017,
– wara li kkunsidra l-informazzjoni addizzjonali dwar il-kawża mogħtija mill-Prosekutur Pubbliku tal-Qorti Reġjonali ta' Douai f'ittra datata 12 ta' Diċembru 2017,
– wara li kkunsidra r-rapport tal-Kumitat għall-Affarijiet Legali (A8-0011/2018),
A. billi l-Prosekutur Ġenerali tal-Qorti tal-Appell ta' Douai talab it-tneħħija tal-immunità parlamentari ta' Membru tal-Parlament Ewropew, Steeve Briois, b'rabta mal-proċedimenti legali pendenti quddiem il-Qorti Reġjonali ta' Douai; billi din it-talba twasslet lill-Parlament mill-Ministru tal-Ġustizzja Franċiż;
B. billi t-talba għat-tneħħija tal-immunità tas-Sur Briois hija marbuta mal-proċedimenti legali istitwiti fir-rigward tar-reat ta' insult li sar fil-pubbliku dirett lejn individwu (l-Artikoli 29(2), 33(2) u 23 tal-Att tad-29 ta' Lulju 1881) b'rabta ma' kummenti allegatament malafamanti li għadd ta' utenti tal-internet ħallew b'reazzjoni għat-test li ppubblika s-Sur Briois fit-23 ta' Diċembru 2015 fuq il-paġna ta' Facebook tiegħu u li ma tneħħewx fil-pront mis-Sur Briois; billi, fuq talba tal-Kumitat għall-Affarijiet Legali, il-Prosekutur Pubbliku tal-Qorti Reġjonali ta' Douai ddikjara li fil-21 ta' Novembru 2017 il-kummenti msemmija hawn fuq żgur kienu għadhom online;
C. billi skont l-Artikolu 8 tal-Protokoll Nru 7, il-Membri tal-Parlament Ewropew m'għandhom ikunu suġġetti għal ebda forma ta' investigazzjoni, detenzjoni jew proċeduri legali, fir-rigward ta' opinjonijiet espressi jew voti mogħtija minnhom fil-qadi ta' dmirijiethom;
D. billi, skont l-Artikolu 9 tal-Protokoll Nru 7, waqt is-sessjonijiet tal-Parlament Ewropew, il-Membri tiegħu għandhom igawdu, fit-territorju tal-Istat tagħhom stess, l-immunitajiet mogħtija lil membri tal-parlament tagħhom;
E. billi, fost affarijiet oħra, l-Artikolu 26 tal-Kostituzzjoni tar-Repubblika Franċiża jipprevedi li l-ebda Membru tal-Parlament ma jista' jiġi arrestat għal delitt jew ikun soġġett għal kwalunkwe miżura li ċċaħħad jew li tirrestrinġi l-libertà ħlief bl-awtorizzazzjoni tal-parlament;
F. billi l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea jeskludu lil xulxin(2);
G. billi l-allegazzjonijiet kontra Steeve Briois u t-talba sussegwenti għat-tneħħija tal-immunità tiegħu mhumiex relatati ma' opinjoni espressa jew vot mogħti minnu fil-qadi ta' dmirijietu bħala Membru tal-Parlament Ewropew, iżda mal-fatt li hu allegatament naqas milli jneħħi mill-paġna uffiċjali ta' Facebook tiegħu għadd ta' kummenti miktuba minn partijiet terzi u perċepiti mill-persuna mmirata bħala insult;
H. billi, bħala konsegwenza, l-immunità mogħtija mill-Artikolu 8 tal-Protokoll Nru 7 mhijiex applikabbli u l-każ inkwistjoni jaqa' kompletament taħt l-Artikolu 9 tal-istess Protokoll;
I. billi l-Parlament għandu setgħa diskrezzjonali wiesgħa fir-rigward tal-orjentazzjoni li jixtieq jagħti lil deċiżjoni fir-rigward ta' talba għall-ħarsien ta' immunità relatata mal-Artikolu 9 tal-Protokoll(3);
J. billi ma hemm l-ebda evidenza ta' fumus persecutionis, jiġifieri suspett serju u preċiż biżżejjed li l-kawża nfetħet bl-intenzjoni li ssir ħsara politika lill-Membru kkonċernat;
Sentenza tal-Qorti tal-Ġustizzja tat-12 ta' Mejju 1964, Wagner vs Fohrmann u Krier, 101/63, ECLI:EU:C:1964:28; sentenza tal-Qorti tal-Ġustizzja tal-10 ta' Lulju 1986, Wybot vs Faure et., 149/85, ECLI:EU:C:1986:310; sentenza tal-Qorti Ġenerali tal-15 ta' Ottubru 2008, Mote vs Il-Parlament, T-345/05, ECLI:EU:T:2008:440; sentenza tal-Qorti tal-Ġustizzja tal-21 ta' Ottubru 2008, Marra vs De Gregorio u Clemente, C‑200/07 u C-201/07, ECLI:EU:C:2008:579; sentenza tal-Qorti Ġenerali tad-19 ta' Marzu 2010, Gollnisch vs Il-Parlament, T-42/06, ECLI:EU:T:2010:102; sentenza tal-Qorti tal-Ġustizzja tas-6 ta' Settembru 2011, Patriciello, C‑163/10, ECLI:EU:C:2011:543; sentenza tal-Qorti Ġenerali tas-17 ta' Jannar 2013, Gollnisch vs Il-Parlament, T-346/11 u T-347/11, ECLI:EU:T:2013:23.
Kawżi magħquda C-200/07 u C-201/07, Marra, iċċitati aktar 'il fuq, paragrafu 45.
Kawżi magħquda T-346/11 u T-347/11, Gollnisch, iċċitati aktar 'il fuq, paragrafu 101.
Fis-seduta tat-2 ta' Ottubru 2017, il-President ħabbar li fil-25 ta' Settembru 2017 huwa kien irċieva ittra mill-Ministru tal-Ġustizzja Franċiż b'talba għat-tneħħija tal-immunità ta' Steeve Briois.
B'konformità mal-Artikolu 9(1), il-President irrefera din it-talba lill-Kumitat għall-Affarijiet Legali.
Fit-18 ta' Marzu 2016, membru tal-oppożizzjoni tal-Kunsill Muniċipali ta' Hénin-Beaumont, ressaq ilment quddiem id-Dekan tal-imħallfin inkwirenti ta' Douai, sabiex ikun jista' jingħaqad bħala parti ċivili fil-proċedimenti kontra Steeve Briois, sindku ta' dik il-Muniċipalità, għar-reat ta' insulti li saru fil-pubbliku diretti lejn individwu, punibbli skont l-Artikoli 29(2), 33(2) u 23 tal-Att tad-29 ta' Lulju 1881.
Insostenn tal-ilment tiegħu, il-kunsillier muniċipali espona li fit-2 ta' Diċembru 2015, huwa kien ippreżenta rikors quddiem il-Qorti Amministrattiva ta' Lille biex deċiżjoni meħuda mill-Muniċipalità ta' Hénin-Beaumont dwar l-armar ta' presepju fl-entrata tal-bini muniċipali prinċipali, tkun annullata bħala ultra vires. Fl-istess waqt huwa kien ippreżenta wkoll rikors għal digriet għal miżuri provviżorji ta' sospensjoni bbażat fuq l-istess motivi. Ir-rikors tiegħu ġie miċħud.
Fit-23 ta' Diċembru 2015, is-Sur Briois kiteb fuq il-kont ta' Facebook personali tiegħu, iżda aċċessibbli għall-pubbliku, test li kien jiddikjara, fost affarijiet oħrajn, li t-tentattiv tal-oppożizzjoni li tipprojbixxi l-presepju tal-Milied kien ġie miċħud mill-Qorti.
B'reazzjoni għal dan it-test, għadd ta' kummenti, li l-Kunsillier Muniċipali mmirat qies li kienu offensivi fil-konfront tiegħu, inkitbu fuq il-paġna ta' Facebook ta' Steeve Briois. Bħala konsegwenza, il-kunsillier muniċipali ressaq ilment mad-Dekan tal-imħallfin inkwirenti ta' Douai dwar, b'mod partikolari, l-allegat nuqqas tas-Sur Briois li jneħħi dawk il-kummenti mill-paġna ta' Facebook tiegħu.
L-awtoritajiet rikjedenti jqisu li t-tneħħija tal-immunità tas-Sur Briois hija neċessarja sabiex huwa jkun jista' jiġi rikjest, anke mġiegħel jekk meħtieġ, jidher quddiem l-imħallef inkwirenti, għall-interrogazzjoni tal-ewwel dehra, li fit-tmiem tagħha l-maġistrat inkwirenti jkun jista' jagħtih l-istatus ta' xhud assistit jew iressaq akkużi fil-konfront tiegħu. F'din l-aħħar ċikostanza, il-każ tas-Sur Briois jitressaq quddiem il-qorti kriminali.
Bi tweġiba għat-talba għal aktar informazzjoni dwar il-każ imressqa mill-Kumitat għall-Affarijiet Legali b'konformità mal-Artikolu 9(5) tar-Regoli ta' Proċedura, permezz ta' ittra tat-12 ta' Diċembru 2017, il-Prosekutur Pubbliku tal-Qorti Reġjonali ta' Douai għarraf li l-kummenti allegatament offensivi kienu ċertament għadhom online meta l-awtoritajiet kompetenti kienu ċċekkjaw l-aħħar fil-21 ta' Novembru 2017.
Is-Sur Briois instema mill-Kumitat għall-Affarijiet Legali fis-7 ta' Diċembru 2017 skont l-Artikolu 9(6).
II. Il-liġi u l-proċedura applikabbli għall-immunità tal-Membri tal-Parlament Ewropew
L-Artikoli 8 u 9 tal-Protokoll (Nru 7) dwar il-Privileġġi u l-Immunitajiet tal-Unjoni Ewropea jipprevedu:
L-Artikoli 5, 6 u 9 tar-Regoli ta' Proċedura tal-Parlament Ewropew jipprevedu:
Artikolu 6: Tneħħija tal-immunità
1. Kull talba għat-tneħħija tal-immunità għandha tiġi eżaminata skont it-termini tal-Artikoli 7, 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea u skont il-prinċipji li hemm referenza għalihom fl-Artikolu 5(2).
2. Meta jkun meħtieġ li Membru jidher bħala xhud jew li jixhed bħala espert, ma jkunx hemm għalfejn issir talba għat-tneħħija tal-immunità kemm-il darba:
- li ma jkunux obbligati jidhru f'data u f'ħin li ma jippermettilhomx iwettqu d-dmirijiet parlamentari tagħhom, jew jagħmluhielhom diffiċli li jwettqu dawk id-dmirjiet, jew li se jkunu jistgħu jagħtu stqarrija bil-miktub jew b'xi forma oħra li ma tkunx tagħmilha diffiċli għalihom li jwettqu d-dmirijiet parlamentari tagħhom; u
- li ma jkunux obbligati jixhdu dwar informazzjoni miksuba b'mod kunfidenzjali fil-qadi tad-dmirijiet parlamentari tagħhom u li ma jkunux iħossu li għandhom jagħtu.
5. Il-kumitat jista' jitlob lill-awtorità kkonċernata għal informazzjoni jew spjegazzjoni li l-kumitat iqis li hija meħtieġa sabiex ikun jista' jifforma opinjoni dwar għandhiex l-immunità titneħħa jew titħares.
Jekk il-Membru kkonċernat ma jattendix għas-smigħ skont dik l-istedina, huwa jitqies li rrinunzja id-dritt li jiġi mismugħ, sakemm ma jitlobx li jkun eżonerat mis-smigħ f'dik id-data u ħin kif proposti, u jagħti r-raġunijiet tiegħu. Il-president tal-kumitat għandu jagħti deċiżjoni dwar jekk tali talba għall-eżonerazzjoni tintlaqax fid-dawl tar-raġunijiet mogħtija. Il-Membru kkonċernat ma jkunx jista' jappella minn din id-deċiżjoni.
Barra minn hekk, l-Artikolu 26 tal-Kostituzzjoni Franċiża, kif magħmul applikabbli mill-Artikolu 9 tal-Protokoll, huwa fformulat kif ġej:
Fil-qasam kriminali jew penali, Membru tal-Parlament, jista' jiġi arrestat jew suġġett għal kull miżura li ċċaħħad jew li tirrestrinġi l-libertà biss bl-awtorizzazzjoni tal-[K]umitat tal-[A]ssemblea li jagħmel parti minnu. Din l-awtorizzazzjoni ma hijiex meħtieġa fil-każ ta' delitt serju jew reat serju ieħor imwettaq in flagrante delicto jew meta kundanna tkun saret definittiva.
Id-detenzjoni, il-miżuri li jċaħħdu jew li jirrestrinġu l-libertà, jew il-proċeduri kriminali kontra Membru tal-Parlament għandhom jiġu sospiżi għal tul is-sessjoni jekk l-assemblea li tagħha jkun membru titlob hekk.
III. Ġustifikazzjoni għad-deċiżjoni proposta
Abbażi tal-fatti msemmija hawn fuq, dan il-każ jikkwalifika għall-applikazzjoni tal-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea.
Fil-fatt, l-allegazzjonijiet kontra Steeve Briois u t-talba sussegwenti għat-tneħħija tal-immunità tiegħu mhumiex relatati ma' opinjoni espressa jew vot mogħti minnu fil-qadi ta' dmirijietu bħala Membru tal-Parlament Ewropew, iżda mal-fatt li hu allegatament naqas milli jneħħi mill-paġna uffiċjali ta' Facebook tiegħu għadd ta' kummenti miktuba minn partijiet terzi u perċepiti mill-persuna mmirata bħala insult.
L-Artikolu 8 tal-Protokoll huwa ċarissimu fl-istabbiliment tal-libertà tal-espressjoni tal-Membri biss u mhux ta' partijiet terzi ("Membri [...] m'għandhom ikunu suġġetti għal ebda forma ta' [...] proċeduri legali, fir-rigward ta' opinjonijiet espressi [...] minnhom"), u l-anqas ma jista' jiġi b'xi mod ieħor dedott minn dik id-dispożizzjoni li d-dmirijiet tal-Membri jinkludu t-teħid ta' responsabilità għal dikjarazzjonijiet magħmulin minn partijiet terzi(1).
Jekk l-immunità assoluta skont l-Artikolu 8 tal-Protokoll ma tkunx applikabbli, dan ifisser li l-każ inkwistjoni jaqa' kompletament taħt l-Artikolu 9 tal-istess Protokoll. Fir-realtà, dawn iż-żewġ artikoli jeskludu lil xulxin(2).
Skont l-Artikolu 9 tal-Protokoll, il-Membri jgawdu, fit-territorju tal-Istat tagħhom stess, l-immunitajiet mogħtija lil membri tal-Parlament ta' dak l-Istat Membru. Din id-dispożizzjoni għandha tinqara flimkien mal-Artikolu 26 tal-Kostituzzjoni Franċiża. Bħala riżultat, Membru Franċiż tal-Parlament Ewropew, fil-qasam kriminali jew penali, jista' jiġi arrestat jew suġġett għal kull miżura li ċċaħħad jew li tirrestrinġi l-libertà biss bl-awtorizzazzjoni tal-Parlament Ewropew.
Kif ippreċiżat il-Qorti Ġenerali, l-Artikolu 9 tal-Protokoll huwa intiż sabiex "jassigura l-indipendenza tal-Membri tal-Parlament billi jipprojbixxi li xi pressjoni, fil-forma tar-riskju ta' arrest jew ta' proċeduri legali, tkun eżerċitata fuqhom waqt il-perijodu tas-sessjonijiet tal-Parlament"(3). Il-Qorti ċċarat ukoll li l-Parlament għandu setgħa diskrezzjonali wiesgħa fir-rigward tal-orjentazzjoni li jixtieq jagħti lil deċiżjoni fir-rigward ta' talba għall-ħarsien ta' immunità relatata mal-Artikolu 9 tal-Protokoll(4).
Sabiex jiġi deċiż jekk hemmx lok għat-tneħħija tal-immunità parlamentari ta' Membru, il-Parlament Ewropew japplika l-prinċipji konsistenti tiegħu stess. Wieħed minn dawn il-prinċipji huwa li l-immunità normalment titneħħa meta r-reat jaqa' taħt l-Artikolu 9 tal-Protokoll Nru 7, sakemm ma jkunx hemm fumus persecutionis, jiġifieri, suspett serju u preċiż biżżejjed li l-kwistjoni qed titressaq quddiem qorti bl-intenzjoni li tiġi kkawżata ħsara politika lill-Membru kkonċernat.
Il-Kumitat għall-Affarijiet Legali ma sab l-ebda evidenza ta' fumus persecutionis f'dan il-każ.
Fuq il-bażi ta' dak riportat hawn fuq u b'konformità mal-Artikolu 9 tar-Regoli ta' Proċedura, wara li kkunsidra l-argumenti favur u kontra, il-Kumitat għall-Affarijiet Legali jirrakkomanda li l-Parlament għandu jneħħi l-immunità ta' Steeve Briois.
Ara n-nota spjegattiva fid-dok. A6-0421/2008 dwar it-talba għat-tneħħija tal-immunità ta' Frank Vanhecke, fejn il-Kumitat għall-Affarijiet Legali kellu jittratta każ simili: "Hu meqjus l-ewwelnett li dan il-każ mhux kopert mill-Artikolu 9 [issa 8] tal-Protokoll fis-sens li d-dmirijiet ta' MEP ma jinkludux li jkun editur responsabbli ta' gazzetta nazzjonali ta' partit. Minħabba f'hekk, il-każ għandu jkun ikkunsidrat skont l-Artikolu 10 [issa 9]".
Is-sentenza Mote, iċċitata aktar 'il fuq, paragrafu 50, issemmi d-digriet tal-Qorti Ġenerali fil-Kawża Rothley et vs Il-Parlament, T-17/00 R, ECLI:EU:T:2000:119, paragrafu 90.
Is-sentenza Gollnisch, iċċitata aktar 'il fuq, paragrafu 101.
Aġġornata l-aħħar: 31 ta' Jannar 2018 Avviż legali - Politika tal-privatezza